Podlitiek: Korona hier en daar, kyk hoe die ANC en EFF liefde verklaar... | Maroela Media
Suid-Afrika, en bykans die hele wêreld (so kom dit voor,) is in kwarantyn, selfisolasie, of in een of ander vorm van afsondering. Juis in sulke tye bring Podlitiek die feite, met hul eie unieke kommentaar en sienings op huidige gebeure.
Die groot storie, beide polities en ekonomies, is die nuwe koronavirus (Covid-19), en hoe Suid-Afrika en die wêreld daarop reageer. Plaaslik was daar teen Woensdagoggend 116 bevestigde gevalle. Met 'n ramptoestand wat aangekondig is, word verskeie maatreëls nou in werking gestel deur die regering en deur die meeste organisasies om seker te maak dat hierdie virus se verspreiding gedemp word.
Internasionaal het 'n paar interessante dinge gebeur, met China wat ewe skielik op plaaslike platforms stel dat hierdie virus in die VSA sy oorsprong het en nie in Wuhan, soos wat tot dusver geglo is nie. Podlitiek glo dat hierdie opmerkings maar propaganda is, maar lande se uiteenlopende reaksies is interessant om dop te hou en te bespreek. Podlitiek sal in die voorsienbare toekoms kommentaar lewer, en die luisteraar voor die golf van virusnuus hou.
'n Laaste lekker storie wat bespreek word, is die broederliefde wat daar duidelik tussen die EFF se Julius Malema en die ANC se Fikile Mbalula is. Hierdie twee se oor en weer vleiery laat Podlitiek wonder of die rooies en geles nie in die nabye toekoms tog bymekaar sal uitkom nie. Podlitiek ondersoek die geskiedenis van Mbalula en Malema se vriendskap en wonder wat so 'n koalisie of samesmelting vir die land sou beteken.